**ELŐTERJESZTÉS**

**Körmend város Önkormányzata Képviselő-testülete 2015. december 15-i ülésére**

**Tárgy:** autóbusszal végzett, menetrend szerinti helyi személyszállítás tárgyában a közszolgáltató kiválasztása

Tisztelt Képviselő-testület!

A közszolgáltatók kiválasztására irányuló közbeszerzési eljárásokat a közbeszerzési szabályzat alapján a Képviselő-testület bonyolítja le.

Az autóbusszal végzett, menetrend szerinti helyi személyszállítás tárgyában az ajánlattételi felhívást a Képviselő-testület megtárgyalta.

A közbeszerzési eljárás már az új közbeszerzési törvény alapján bonyolódott le. Az Önkormányzat felhívására mindössze egy ajánlat érkezett az ÉNYKK Északnyugat-Magyarországi Közlekedési Központ  Zrt. –től /9700 Szombathely, Körmendi út 92. /.

Az ajánlattevő ajánlata érvényes. Az ajánlattevő személye mindenki előtt ismert, több éve ezen cég, illetve a beolvadás előtt Vasi Volánként ismert társaság biztosította a feladatot Körmend területén.

Az ajánlattevő a teljesítéshez nem kíván alvállalkozót igénybe venni. A cég végzi a menetrend szerinti helyi személyszállítást Nagykanizsán, Szombathelyen és Zalaegerszegen is, ezeket referenciaként szerepeltette ajánlatában.

A cég rendelkezik a teljesítéshez előírt gépparkkal és személyzettel. A feladatot ugyanabban a felállásban kívánja ellátni, mint ahogy az jelenleg is folyik. A Társaság pénzügyi alkalmassága az előírt feltételnek megfelelő. A Társaság rendelkezik a tevékenység végzéséhez szükséges hatósági engedéllyel.

Az ajánlatnak a szakmai részét mellékelten csatoljuk az előterjesztéshez. (A teljes anyag több mint 50 oldal, így a teljes anyag sokszorosításától eltekintenénk.)

A Bírálóbizottság megvizsgálta az ajánlatot és azt rendben lévőnek találta. Az ajánlattevő megajánlása a kért ellenszolgáltatásra: bruttó 320,00 Ft/km. (Az ajánlattevő részére akkor fizet az Önkormányzat veszteség ellentételezést, ha előtte igazolja, hogy a leszámlázott időszakban a különböző bevételei nem fedezték a kiadásait.) Ez a megajánlás kedvezőbb, mint a jelenleg kért ellentételezés.

Kérem a Testületet, döntsön a határozati javaslat tárgyában.

**HATÁROZATI JAVASLAT**

1. Körmend város Önkormányzata Képviselő-testülete az autóbusszal végzett, menetrend szerinti helyi személyszállítás tárgyában a közszolgáltató kiválasztására kiírt közbeszerzési eljárást eredményesnek nyilvánítja.
2. Körmend város Önkormányzata Képviselő-testülete az autóbusszal végzett, menetrend szerinti helyi személyszállítás tárgyában a közszolgáltató kiválasztására kiírt közbeszerzési eljárás során, a Bírálóbizottság javaslatára érvényesnek nyilvánítja az egyetlen ajánlatot tevő ÉNYKK Északnyugat-Magyarországi Közlekedési Központ  Zrt. /9700 Szombathely, Körmendi út 92. / ajánlatát.
3. Körmend város Önkormányzata Képviselő-testülete az autóbusszal végzett, menetrend szerinti helyi személyszállítás tárgyában a közszolgáltató kiválasztására kiírt közbeszerzési eljárás során, a Bírálóbizottság javaslatára az eljárás nyertes ajánlattevőjeként hirdeti ki az egyetlen ajánlatot tevő ÉNYKK Északnyugat-Magyarországi Közlekedési Központ  Zrt. -t /9700 Szombathely, Körmendi út 92. /
4. A Képviselő-testület felhatalmazza a polgármestert, hogy a nyertes ajánlattevővel a közbeszerzési dokumentáció szerinti szerződést 2016. január 1-2020. december 31. közötti időtartamra megkösse.

Felelős: szerződéskötésért jegyző

Határidő: 2015. december 23. szerződéskötésre

**Bebes István**

**polgármester**